﻿ Barcelona suspèn tota nova llicència sobre pisos d'ús turístic - Blog
Barcelona suspèn tota nova llicència sobre pisos d’ús turístic
L’Ajuntament de Barcelona ha decidit suspendre la concessió de noves llicències per al lloguer de pisos d’ús turístic. A més, tampoc seran admeses noves comunicacions prèvies a l’inici de noves activitats d’aquest tipus en tota la ciutat.
La intenció del consistori és intentar mantenir sota control les places de lloguer turístic que s’ofereixen a la ciutat i evitar que es pugui produir un creixement de les sol·licituds abans que es reguli aquest mercat.
De moment, la decisió de l’Ajuntament barceloní té data de caducitat, novembre de 2020. Fins llavors s’intentaran posar en marxa les modificacions necessàries per regular el funcionament d’aquest sector.
Habitacions en lloguer
L’estricta regulació que des de l’Ajuntament s’ha fet per controlar el nombre de pisos turístics a la ciutat ha provocat l’augment desmesurat de l’anomenat negoci de lloguer d’habitacions.
Es tracta d’una activitat legal per la qual el propietari i habitant d’un habitatge lloga alguna de les seves habitacions per augmentar els seus ingressos. No obstant això, aquesta activitat ha deixat de ser un petit negoci que ajudava a complementar els ingressos d’una família i s’ha convertit, pràcticament, en el mateix lloguer turístic que s’ha intentat regular.
De fet, són molts els casos coneguts en els quals una persona simula llogar un pis per viure quan, en realitat, el converteix en un pis de lloguer turístic per habitacions aconseguint un enorme benefici sense que propietaris ni administració puguin fer res per evitar-ho.
Situació alegal
Des del mateix Ajuntament es reconèixer que aquesta és una situació alegal, per la qual cosa és complicat que es puguin adoptar les mesures oportunes per acabar amb aquesta situació. De fet, el mateix consistori calcula que a la ciutat hi ha més de 9.000 pisos que es dediquen al lloguer d’habitacions
A més, el sector està a l’espera que la Generalitat elabori el decret que acabarà regulant aquest tipus de negocis, un decret que encara està en fase d’elaboració i, de moment, les posicions entre el que pretén el govern i el que vol l’Ajuntament estan molt allunyades.
A això cal unir que ja són diverses les sentències en contra el PEUAT (Pla Especial Urbanístic d’Allotjaments Turístics) del consistori barceloní, la qual cosa està provocant que els propietaris de pisos turístics hagin començat a presentar reclamacions i peticions de noves llicències que prosperarien en el cas que el pla fos definitivament anul·lat per la justícia.